
PëR MëNYRëN E SHPëRBLIMIT Të PUNëS Së Të DëNUARVE ME HEQJE Të LIRISë

Me propozimin e Ministrisë së Rendit Publik, Këshilli i Ministrave 

V E N D O S I:

1. Të dënuarit me heqje të lirisë punojnë në ato qendra pune që u ofron administrata e vendit të vuajtjes së dënimit, kur ajo mund të jetë vetë punëdhënës ose i siguron në marrëdhënie me punëdhënësit e tjerë, persona fizikë e juridikë, shtetërorë e privatë vendas e të huaj.
2. Regjimi i punës i të dënuarve është i njëjtë me atë të punonjësve të lirë, me perjashtim të kufizimeve që rrjedhin nga specifika e vendit të vuajtjes së dënimit. Atyre u sigurohen kushtet e punës, të mbrojtjes individuale e kolektive sipas dispozitave në fuqi.
3. Për punën që kryejnë të dënuarit, shpërblehen sipas dispozitave në fuqi ose sipas përcaktimit që është bërë në kontratën e lëshuar ndërmjet administratës së vendit të vuajtjes së dënimit dhe personit juridik e fizik.
Të dënuarve u jepen të gjitha të ardhurat që burojnë nga puna e tyre, si për punonjësit e lirë.
4. Të dënuarve, kur u sigurohet puna sipas profesionit ose e përshtatshme me mundësitë e tyre, janë të detyruar të përballojnë të gjitha shpenzimet vetjake që bëhen për ta në vendin e vuajtjes së dënimit me të ardhurat e tyre.
5. Kur administrata e vendit të vuajtjes së dënimit nuk siguron dot punë për të dënuarit ose këta janë të paaftë për t'u zënë me punë, shpenzimet për nevojat vetjake përballohen nga fondet e administratës së vendit të vuajtjes së dënimit.
6. Punëdhënësit janë të detyruar t'u njohin të dënuarve që janë në marrëdhënie pune me ta, të gjitha të drejtat që gëzojnë punonjësit e lirë në bazë të dispozitave në fuqi për sa i përket pagës, kohës së punës dhe pushimit, paaftësisë së përkohshme e të përhershme.
7. Në marrëdhëniet e punës të dënuarit duhet të respektojnë të gjitha detyrimet që burojnë nga legjislacioni në fuqi dhe kushtet e parashikuara në kontratë. Në rast të kundërt i nënshtrohen sanksioneve ligjore.
8. I dënuari që punon, paguan taksat dhe të gjitha detyrimet e tjera financiare njëlloj si punëtor i lirë.
9. Pjesa e të ardhurave nga puna që u mbetet të dënuarve pas shlyerjes së shpenzimeve për vetëmbajtje, detyrimeve dhe taksave, administrohet nga administrata e vendit të vuajtjes së dënimit, në bazë të rregullores së brendshme të burgut, në favor të të dënuarit.
10. Vendimi i Këshillit të Ministrave nr.19, datë 7.5.1985 dhe të gjitha aktet e tjera nënligjore që janë në kundërshtim me këtë vendim, shfuqizohen.
Ky vendim hyn në fuqi menjëherë.

